SKRIFTLIG FORESPØRGSEL E-2419/99

af Salvador Garriga Polledo (PPE-DE) til Kommissionen

(16. december 1999)

Om: Hvordan vinde slaget om den teknologiske fornyelse?

Blandt de betydelige udfordringer, som EU målrettet er ved at tage op for at sikre gennemførelse af målsætningerne på valuta-, forsvars- og sikkerhedsområdet er det ikke det mindst vigtige at vinde slaget om den teknologiske fornyelse inden for alle produktionsgrene i Unionen.

Imidlertid består det første skridt i at skabe bevidsthed i alle de implicerede sektorer samt offentligheden om, at det er nødvendigt at vinde dette slag, for at Europa kan spille en rolle i verden inden for teknologisk udvikling, og at EU under ingen omstændigheder må tabe dette slag.

Kan Kommissionen oplyse, hvilken strategi den vil følge for at sikre, at offentligheden bliver fuldt bevidst om, at det er vigtigt at vinde slaget om den teknologiske fornyelse?

Svar afgivet af Erkki Liikanen på Kommissionens vegne

(24. januar 2000)

Kommissionen er enig i, at innovation er en vigtig faktor for fremme af økonomisk vækst og fremme af alle industrisektorer i en verden i forandring. Innovation udvikler nye områder for økonomisk og social aktivitet. Innovation gendefinerer kontinuerlit markederne og fremmer gennem nye produkter og processer virksomhedernes konkurrenceevne.

Innovation er ikke blot en økonomisk mekanisme eller en teknisk proces. Innovation er også, som det ærede parlamentsmedlem påpeger, et socialt fænomen gennem innovation giver enkeltpersoner og virksomheder udtryk for deres kreativitet, behov og ønsker. Innovation er derfor tæt knyttet til de sociale betingelser under hvilke den udvikler sig.

En levende offentlig debat om innovationens betydning for vort samfund og navnlig for virksomhederne, er af afgørende betydning. Den debat om innovationspolitikken, som Kommissionen indledte med hvidbogen om vækst, konkurrenceevne og beskæftigelse, grønbogen om innovation(1) og senere handlingsplan for innovation(2) anbefaler allerede at fremme offentlig anerkendelse af nytten af innovation. Kommissionen vil også fremover udvikle en innovations-inspireret virksomhedspolitik og træffe nye foranstaltninger.

For så vidt angår offentlighedsarbejde om innovation findes der ikke bedre retningslinjer end nærhedsprincippet. Der findes mange eksempler på heldigt gennemført initiativer på nationalt og regionalt plan på dette område. Det er nødvendigt at fremme erfaringsudvekslingen mellem initiativer på nationalt plan, og hvor det er påkrævet bør forbindelserne mellem netværk af heldigt gennemførte initiativer på europæisk plan også støttes, hvor det kan fremme deres udbredelse og fortsatte vækst. Navnlig inden for de forskellige særprogrammer under det femte rammeprogram for forskning og udvikling (1998-2002) har Kommissionen indbygget passende mekanismer til stimulering af sådanne aktioner rettet mod en øget offentlig opmærksomhed. Til disse aktiviter hører tilrettelæggelsen af europæiske prisuddelelser, som f.eks. Descartes og Archimedes(3) , internationale konferencer, forskellige publikationer samt anvendelse af avancerede informations- og kommunikationsværktøjer af Internet- og CD-ROM/DVD-baserede informationstjenester om forskningsprojekter og -aktiviteter, som f.eks. CORDIS(4), Prosoma(5), for blot at nævne enkelte.

Sådanne aktiviteter (implementeret gennem udbud, forslagsindkaldelser og ledsageforanstaltninger) hjælper med til at identificere og synliggøre fremragende teknologiske resultater, der er af stor relevans for en fortsat udvikling af forsning og innovation i Europa.

(1) KOM(95) 688 endelig udg.

(2) KOM(96) 589 endelig udg.

(3) Indkaldelse af forslag til indirekte FTU-aktiviteter vedrørende særprogrammet for forskning, teknologisk udvikling og demonstration inden for udvikling af det menneskelige forskningspotentiale og den samfundsøkonomiske videnbase. Udmærkelser for forskningsarbejde på højt plan. EFT C 344 af 1.12.1999.

(4) http:/www.cordis.lu/.

(5) http//www.prosoma.lu/.